
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative pentru modificarea și completarea Legii nr.227/2015 privind Codul fiscal, trimisă cu adresa nr. PLx.643/2018, Camera Deputaților fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

	VICEPREŞEDINTE,
Iuliu NOSA

RAPORT
asupra 
propunerii legislative pentru modificarea și completarea Legii nr.227/2015 privind Codul fiscal

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, cu propunerea legislativă pentru modificarea și completarea Legii nr.227/2015 privind Codul fiscal.

Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în ședința din 24 octombrie 2018.

La dezbaterea propunerii legislative s-a avut în vedere avizul favorabil al Consiliului Legislativ și al Consiliului Economic și Social, avizul negativ al Comisiei pentru învățământ, știință, tineret și sport, al Comisiei pentru drepturile omului, culte și problemele minorităților naționale și punctul de vedere negativ al Guvernului.

Propunerea legislativă supusă dezbaterii are ca obiect de reglementare modificarea Legii nr.227/2015 privind Codul fiscal, astfel încât microîntreprinderile care fac sponsorizări, acte de mecenat, precum și cele care acordă burse private, să beneficieze de deducerea sumelor aferente impozitului pe venit până la 20% din impozitul datorat pentru trimestrul în care au fost înregistrate cheltuielile respective.

În conformitate cu prevederile art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat propunerea legislativă menţionată mai sus, în şedinţa din data de 04 decembrie 2018.

La lucrările Comisiei și-au înregistrat prezența un număr de 25 deputați, din totalul de 25 de membri.

La dezbaterea acestei propuneri legislative au participat, în calitate de invitați, reprezentanți ai Ministerului Finanțelor Publice.

În urma examinării propunerii legislative şi a opiniilor exprimate, deputații prezenți la lucrări, au hotărât cu majoritate de voturi, să supună plenului Camerei Deputaţilor respingerea propunerii pentru modificarea și completarea Legii nr.227/2015 privind Codul fiscal, deoarece deducerea cheltuielilor concomitent cu scăderea acestora din impozitul pe profit datorat ar conduce la o dublă deducere a acestor cheltuieli.

Abrogarea prevederilor lit. i) a alin. (4) al art. 25 din Codul fiscal ar avea ca efect eliminarea posibilității pentru contribuabili plătitori de impozit pe profit de a beneficia de scăderea din impozitul pe profit datorat a sumelor aferente sponsorizărilor/actelor de mecenat/burselor private, în condițiile și limitele stabilite în cadrul acestor prevederi. Totodată, se evidențiază faptul că propunerea de abrogare ar genera efecte majore asupra încasărilor bugetare din impozitul pe profit.

În cazul proiectelor de acte normative/măsuri/politici a căror aplicare atrage micșorarea veniturilor sau majorarea cheltuielilor, trebuiau precizate sursele de acoperire a diminuării veniturilor sau a majorării cheltuielilor bugetare.

În raport cu obiectul şi conţinutul său, propunerea legislativă face parte din categoria legilor ordinare.
	VICEPREŞEDINTE,

Iuliu NOSA
	SECRETAR,
Marilen – Gabriel PIRTEA

